In nomine domini Dei et Salvatoris nostri Jesu Christi, Hludovicus divina ordinante providentia imperator Augustus. Si liberalitatis nostre munere, de beneficiis a Domino nobis conlatis, locis Domino dicatis aliquid conferimus, id nobis est ad mortalem vitam feliciter transigendum et ad eternam perpetualiter obtinendum profuturum liquido. Idcirco notum sit omnium fidelium nostrorum tam presentium quam et futurorum quia placuit nobis, pro mercedis nostre augmento cum anime nostre emolumento, res proprietatis nostre que sunt in pago Lugdunensi, in villa que vocatur Rosarias, quas olim quedam femina Domini sanctimonialis nomine Austrudis domino et genitori nostro Karolo bone memorie prestantissimo imperatori per cartulam delegavit donationis, ecclesie Sancti Vincentii Matisconensis tradere, ubi Hildebaldus episcopus preest. Has itaque res cum omnibus ad se pertinentibus vel aspicientibus, cum mancipiis duobus his nominibus Elmengario videlicet et Adgerio, cum casa indominicata, curtis, soliis, pratis, perviis, exitibus vel omnibus adjacentiis, vel quantumcumque eadem sanctimonialis femina in eadem villa sua fuit possessio et presenti tempore nostri juris atque possessionis in eadem villa Rosarias in re proprietatis est, totum et ad integrum, vel in exquisitum predicte ecclesie Sancti Vincentii martiris et congregationi ibidem Deo famulanti in nostra concessimus eleemosina. Quapropter volumus atque jubemus ut hanc nostram auctoritatem presentibus videlicet et futuris temporibus predictas res cum mancipiis superius nominatis et omnibus rebus ad se pertinentibus ejusdem ecclesie in nostra eleemosina concessas habeat, atque jure perpetuo in ditione ipsius ecclesie, ea conditione videlicet ut quicquid de iisdem rebus ob utilitatem et profectum rectores ipsius ecclesie vel congregatio ipsius sancti loci ab hodierno die et tempore facere voluerint, libero in omnibus perfruantur arbitrio faciendi. Et ut auctoritatis pleniorem in Domini nomine obtineat firmitatem, et per diuturna tempora inviolabilem et inconvulsum obtineat effectum, manu propria subter eam firmavimus et annuli nostri impressione signari jussimus. S. Hludovici serenissimi imperatoris. Helisacar recognovit. Data quarto idus septembris, anno primo imperii nostri, indictione VIII. Actum Aquisgrani palatio regio in Dei nomine.